কলারোয় উপজেলার কুশডাঙ্গা ইউনিয়নের কলাটুপি সরকারি প্রাথমিক বিদ্যালয় কেন্দ্রে পুলিশের পোশাক পরে প্রিসাইডিং অফিসারকে অস্ত্র ঠেকিয়ে ৮০০ ব্যালটে নৌকার সিল ও ৩০০ ব্যালটে তালা মার্কায় সিল মেরে রেখে চলে যায় দুর্বৃত্তরা। শাকদহ দাখিল মাদ্রাসা কেন্দ্রে ভোটের আগের রাত ৪টার দিকে কেন্দ্রে ঢুকে ৬০০ চেয়ারম্যান পদের ব্যালট এবং ৩০০ মেম্বার পদের ব্যালট ছিনিয়ে নেওয়া হয় পুলিশের সামনেই। দায়িত্বপ্রাপ্ত পুলিশ কর্মকর্তা নীরব ভূমিকা পালন করেন। কেরালকাতা ইউনিয়নের বলিয়ানপুর কেন্দ্রে ভোটের দিন সকাল সাড়ে ১০টায় নির্বাচনের দায়িত্বে থাকা কর্মকর্তাদের জিম্মি করে ব্যালট ছিনিয়ে নেওয়ার সময় পুলিশ সদস্যরা ফাঁকা গুলি ছোড়ে।